Številka: 024-4/2023-MKRR-27

Datum: 5. 9. 2023

**Zapisnik 1. javne razprave za spremembo ZSSRR-2**

Prva javna razprava za spremembo ZSSRR-2 je potekala v sredo 6. 9. 2023 ob 10. uri v prostorih Kovačnice-podjetniški inkubator v Kranju, Poštna ulica 4.

Javne razprave so se udeležili: priložen seznam prisotnih

Namen javnih razprav, ki bodo po vsebinskih sklopih organizirane v naslednjih mesecih, je pridobiti predloge sprememb zakona različnih ciljnih skupin in slišati čim več deležnikov v različnih regijah.

Na tokratni javni razpravi bo poudarek na vsebini: **vloga kohezijskih in razvojnih regij, krepitev regionalnih struktur (razvojni svet regije, svet regije, razvojni svet kohezijske regije, regionalne razvojne agencije).**

Vsebina in urnik dogodka:

Uvodni nagovori:

* župan MO Kranj, Matjaž Rakovec
* državna sekretarka MKRR, Andreja Katič
* predsednica razvojnega sveta KRZS, mag. Lilijana Madjar
* vodja sektorja za načrtovanje regionalnega razvoja, Metka Šošterič

Sledila je razprava vseh udeležencev.

Matjaž Rakovec, župan MOKR: izpostavil je pomanjkljivost, da v Sloveniji nimamo pokrajin. Poplave so primer razdrobljenosti občin, ki brez pomoči večjih občin ne bi uspele narediti popisov škode. Regijam je pomembno dati pravo veljavo, posebej je potrebno urediti tudi status mestnih občin. Opozoril je na razvojne razlike med malimi in mestnimi občinami.

DS Andreja Katič: uvodoma je predstavila namen prenove ZSSRR in pozvala stroko k razpravi. Časovnica: jeseni 2023 bodo posveti, v decembru bo predstavitev osnutka zakona, v začetku leta 2024 bo predlog sprememb zakona posredovan na Vlado RS in v Državni zbor. Pri tej časovnici je možna zamuda zaradi prioritete dela za Solidarnostni sklad.

Izhodišča: kako omogočiti skladnejši regionalni razvoj, učinkovitejšo delitev finančnih sredstev v regije, vloga kohezijskih regij. Bodoče razprave bodo še na sledeče teme: obmejna problemska območja, priprava strategije regionalnega razvoja, medresorsko sodelovanje (v tem času še ne bo ustanovljenih pokrajin), kako okrepiti naloge t.i. funkcionalnim regijam.

mag. Lilijana Madjar, predsednica RS KRZS – regionalni razvoj vidi kot interdisciplinarno panogo z dolgoročnimi rezultati. Potrebujejo regulatorni okvir, ki sedaj ne podpira razvoja in finančna sredstva. Izvajanje na nivoju NUTS 3 je organizirano preko 12 RRA, čemur država nameni 2,5, mio € letno za delovanje, na ministrstvu se izvaja zgolj administrativna naloga za 2 kohezijski regiji- finančni okvir je 50.000 € letno. V bistvu delajo bolj prostovoljno. V KRZS so včeraj finančna sredstva soglasno razdelili med 4 regije- vendar to terja veliko sodelovanja. Vsaki regiji je potrebno zagotoviti primerna izhodišča, nihče ne sme biti v slabšem položaju kot v predhodnem obdobju. Meni, da je na daljši rok je potrebno primerneje urediti financiranje. Kohezijske regije: potrebno je zapisati pristojnosti in omogočiti izvajanje razvojnih projektov. Ocenjuje, da za redno delovanje z ministrstvi in analitična dela potrebujejo vsaj 3 zaposlene, ki bi delale za KRZS. Danes je 1 oseba, ki je zaposlena znotraj ministrstva, predsednik nima sredstev za svoje delo. Zagotavljati je potrebno razvojne projekte. Izpostavila je primer inovacijskih regij, vendar nimamo nobenega sklada, da bi se pridružili tovrstnim partnerstvom. Meni, da je potrebno okrepiti regije, za mnoge vsebine bo potrebno povezovanje, tudi občine so preveč razdrobljene.

Metka Šošterič, vodja sektorja za načrtovanje regionalnega razvoja je predstavila vse 4 teme javnih razprav in strokovna izhodišča- priložen PPT.

Franja Gabrovšek Schmidt RRA Gorenjska: RRP je ključni razvojni dokument. Organiziranost v regiji je, moč, odločanje in financiranje je šibko. Veseli se krepitve tega, razvojnih sredstev za regijske, povezovalne projekte. RRA ima moč povezovanja deležnikov v regiji. Njihova pobuda je, da omogočimo RRA-jem financiranje, opolnomočenost in trajnost delovanja.

Saša Arsenovič, MOM, predsednik KRVS- pozdravlja pripravo sprememb ZSSRR. Opozoril je, da se omenjajo zgolj o kohezijska sredstva v Sloveniji, ne znamo pa najti poti do neposrednih projektov in financiranja iz EU, kar delajo bistveno bolj razvite regije. Predlaga, da bi Slovenija delovala podobno kot avstrijska koroška regija, ki ima svojo pisarno v Bruslju. S tem regije dobijo neposredno financiranje projektov iz Bruslja. Daje pobudo, da Slovenija sledi tej praksi in KRVS dobi predstavnika v Bruslju. Opozoril je na »podfinanciranost« občin, saj vsaka občina pridobi finančna sredstva, kot ji država predpisuje.

Podatki, ki jih navaja župan MO Maribor: imamo neskladen razvoj Slovenije in hiter razvoj osrednje Slovenije. 135.000 ljudi se danes vozi v Ljubljano na delo, pa ni industrijsko središče. Finančna sredstva namenjamo za gradnjo dodatnih cest, namesto boljše regijske razdelitve javne uprave. Opozoril je na posledice Covida, vojne, draginje in poplav. Meni, da je elementarna nesreča Slovenije odhod kadra- danes se vozi na delo v Avstrijo ob severni meji med 35.000- 40.000 (prej 10.000). Ocenjuje, da je to enaka elementarna nesreča, kot če izgubljamo kadre, saj država za njih gradi vrtce, šole…, potem pa odhajajo drugam. Predlaga, da Vlada RS pripravi analizo, kot jo ima EU, po sledi evropskih sredstev. Sprašuje, ali je državni denar šel v smeri enakomernega regionalnega razvoja? Ali je država sledila tem smernicam? Zanima ga, kakšen je razkorak. Meni, da se zahod hitreje razvija kot vzhod, kar kažejo tudi podatki. IRA ima 15 disciplin, vendar je potrebno preveriti, ali so ti kazalniki res pravi.

Dr. Štefan Čelan, ZRS Bistra Ptuj: opredelil se je o členih ZSSRR: Ali bo Slovenija kdaj skladno razvita? Meni, da mora biti zakon zapisan trajnostno. Država se mora odločiti za trajnostni razvoj, kar pomeni, da je potrebno v zakon zapisati, da bo država določen del BDP namenila za skladni regionalni razvoj. Regije bi tako imele orientacijo in bi bilo omogočeno stabilno in smiselno načrtovanje. Trenutno je razvoj odvisen od evropskih sredstev, ko tega ne bo več, bo neskladnost naraščala. Pripravil je analizo vlaganj v kader v Sloveniji in ugotavlja, da v institucije znanja vložimo skupaj 350 milijonov € na leto. KRVS dobi od tega 70 milijonov €. V KRVS tudi ni nobenega inštituta.

Kako dohitevati skladen regionalni razvoj, če na vzhodu ostaja manj izobražen kader. Temu sledijo tudi delovna mesta z nižjo dodano vrednostjo, zato kader odhaja v Avstrijo. Na državnem nivoju se moramo določiti, kakšen obseg sredstev in za katere vsebine bomo namenili na vzhod države. Nadalje je opozoril na odgovornost izvajanja zakona, kar je opredeljeno v 4.členu. V kolikor bodo participirali tudi drugi deležniki, je to potrebno definirati. Poslan je bil pisni predlog, kjer predlagajo opredelitev narave regionalnih projektov, vsi se implementirajo v občine. Govorimo o občinskem projektu nacionalnega pomena- npr. Medicinska fakulteta v MB. Občinski projekt regionalnega pomena, medobčinski projekt (npr. kanalizacija pod 2000 PE) in občinski projekt občinskega pomena. Predlaga tudi dopolnitev 4. člena z vlogo RRA v smislu odgovornosti. Strokovne službe RRA bi pripravile projekte do gradbenega dovoljenja in so pripravljeni na izvajanje v začetku naslednje finančne perspektive.

Uroš Rozman RRA Podravje: opozoril je na pomanjkljivost- na ravni regij se pripravljajo RRP, prioritetna področja. Ob izvajanju finančne perspektive pa ministrstva določijo prioritete in ne sledijo potrebam regij. Državo poziva, da sledi prioritetam regij. V svete regij želijo vključiti širši spekter deležnikov, vendar ugotavlja, da za njih sploh nimamo programov, npr. za podjetja in NVO ni na voljo finančnih sredstev v izvajanju programa. Vse regije v SLO dobijo finančna sredstva za iste cilje, ki ne sledijo potrebam regij. Največji problem vidi v tem, da bi mehanizem regij že moral biti spremenjen, ker bomo sicer zamudili finančne programe EU. Predlaga, da bi MKRR razpolagalo s finančnimi sredstvi za regionalni razvoj, ne pa da so razdeljena med ministrstva.

DS Andreja Katič: cilj je, da zagotovimo sredstva za regionalni razvoj in dodatna finančna sredstva. »Regionalni denar ni enako kohezijski denar«, saj tega ne bo na dolgi rok. Za spremembe Zakona se bo potrebno enotno zavzeti, da se bo izvajanje preneslo na vsa ministrstva. Enako na Vladi RS in v Državnem zboru. Opozorila je, da naš cilj ni ustanovitev pokrajin, temveč opolnomočiti regije, zagotoviti denar regijam na način, da bodo regije določile vsebine, poudarek mora biti na regijskih projektih. MKRR ne posega v financiranje občin.

Saša Arsenovič, MOM: ponovno je opozoril na financiranje občin. Samo v lanskem letu se je razlika obveznih nalog v MO Maribor povečala iz 20 mio € na 27 mio € letno. Če ne bodo imeli primernega financiranja, ne bodo mogli sofinancirati projektov. Ne mestne občine, kaj šele male občine. Maribor je podfinanciran, ne morejo se več vključevati v projekte. Prodajo premoženje občine za tekoče stroške, ker ni prava pot. Kam naj naslovijo ta vprašanja?

Stojan Praprotnik RA Savinja: opozoril je na krepitev regionalnih struktur. Kako okrepiti regionalne strukture za regionalni razvoj (RRA in ORA) z ustreznim financiranjem? Savinjska regija je prelagala da se del iz Tehnične pomoči razporedi neposredno v regije kot tehnična pomoč. Predlaga, da bi se 10 % sredstev razdelilo v regije.

Tomaž Vencelj, ZOS, župan Idrije: meni, da je skladni regionalni razvoj povezan s financiranjem občin. Ponazoril je s financiranjem cestne infrastrukture in institucij- ne ostane sredstev za razvojne projekte. Občina Idrija je v KRZS in nima visoke brezposelnosti, financiranje je nezadostno. Kateri so pravi kazalniki ne/razvitosti? Iz Idrije se v LJ vozi 1.300 ljudi. Opozoril je, da samo sprememba ZSSRR ni zadostna za skladni regionalni razvoj.

DS Andreja Katič- potrebno je razrešiti številna odprta vprašanja. Naš namen je spremeniti ZSSR in ne čakamo na druge rešitve.

Simon Škvor, Posoški razvojni center: opozoril je na razvojne regije z RRP, pripravljenim »bottom up«, ki je najširše in celovito pripravljen ter presega kohezijo. Projekti predstavljajo potrebe regije. Skozi mehanizme so doživeli hladen tuš- uniformno za celo državo so določeni cilji in delitev denarja. So že naslovili pobudo, da bi bila Slovenija ena kohezijska regija, CTN odražajo potrebe mestnih občin, subregije nimajo pravih odgovorov (niso MO). Potrebno je finančno okrepiti institucije, potrebno je plasirati sredstva za razvojne projekte v regiji. RRA morajo biti prepoznane, uresničujejo regionalni razvoj, vendar organizacija naj sledi cilju- mrežno delovanje in partnerstvo. Predlaga specializacijo agencij znotraj regij, z mednarodnimi povezavami, prilagojeno specifičnosti regij.

Mag. Lilijana Madjar, KRZS- vsaka razvojna kohezijska regija je zelo heterogena. Skladni razvoj ne razume le kot pospešen razvoj nerazvitih območij. Slovenija je ena od držav z najmanjšimi regijskimi razlikami. IRO kaže, da se razlike zmanjšujejo in predlaga da MKRR pripravi aktualni pregled. Vsi projekti se izvajajo v občinah, tudi državni in regionalni, saj gre za vsebino, ki se odraža v občinah.

Janez Nared, ZRC SAZU- vloga kohezijskih regij je pomembna za regionalni razvoj. Potrebno je krepiti regije in institucije. RRA so ključni igralci, potrebno jih je krepiti tako kadrovsko kot finančno. Koliko sredstev gre za regionalni razvoj? Iz poročil je vidno razmerje neposrednih in posrednih spodbud v razmerju od 0,4 % do 5%. Zakon ne predvideva vključenost akademske sfere v svete regij. Opozoril je na upoštevanje strokovnih podlag, ugotavlja da delamo na pamet, sredstva delimo neusklajeno, temu primerni so rezultati. Zelo kritično gleda na izvajanje področja strateškega planiranja v Sloveniji.

Uroš Osterc, Prleška razvojna agencija: opozoril je na zastarelost ZSSRR. OECD študija o razvojnih potencialih ponuja dokaze, da podeželje razpolaga z večjim razvojnim potencialom kot urbana okolja. V Zakonu se ne dotaknemo razmerja med urbanim in ruralnim. Zakon mora preseči ozki sektorski pogled. Primer kmetijske politike prikazuje neskladja v državi in velika strukturna nesorazmerja. Strinja se, da se plasira tema regionalnega razvoja v Vlado RS in Državni zbor. Nujno je postaviti vzročno povezanost med RRP in finančnimi mehanizmi. DRR je samo en mehanizem, ki ga trenutno izvajamo. Vzpostaviti je potrebno zakonodajno podlago za izvajanje. Razmerje med razvojnimi sveti regij in sveti regij: županov glas šteje za dva-predlaga razmejitev odločanja na regionalni ravni (civilna družba in gospodarstvo). Ali potrebujemo ORA? To ni vprašanje, potrebujemo vsako institucijo, ki bo pomagala pri regionalnem razvoju, zato jih je potrebno še krepiti.

Boštjan Požar, RRA Zeleni Kras: regionalna politika ne izpolnjuje svojega poslanstva. Razlike se kažejo v razmerju 1:4.Trdi, da kakovost življenja ni podobna med regijami. Določena območja se praznijo, migracije so v urbana središča. V preteklosti so bili razvojni programi, programsko je bilo financiranje dobro. Napaka je v tem, da je bil DRR dobro zamišljen, vendar je slabo komunicirano z resorji. Potrebujemo trajnejše vzvode, ki bodo zmanjševali razvojne razlike na daljši rok.

Dr. Petra Vrhovnik, županja občine Poljčane, ZOS: opozorila je na skladnost! Meni, da bi morali biti na razpravi prisotni tudi ministri, veliko je strokovnih študij, vendar država ne upošteva stroke. Zakaj država omogoča kazalnik razvojne razvitosti, če se ne upošteva pri razpisih?

Lidija Kovač, BSC Kranj: razprava o ne/razvitosti je enaka že 20 let v smislu: kako bomo delili »nič«, koliko RRA-ij ipd. Zagotoviti bi morali finančni vir za delovanje, to je najbolj pomembno.

Dr. Robert Drobnič, DRR, MKRR: razprava je pomembna, iščemo rešitve, tudi DS in minister, tako na strategijo in tudi širši premislek. Potrebno je govoriti o strategiji in finančnih sredstvih. Strategija o razvoju Slovenije je podlaga za OP EKP. V letih 2017-2018 ni bilo dovoljeno vpisati v strategijo ključne regijske projekte za časovno obdobje. Danes je aktualno vprašanje, kaj je vloga regij in regionalnih struktur? Meni, da je potrebno najprej poskrbeti, da nas bo več delalo na področju regionalnega razvoja. Predlog za delitev deleža BDP-ja za regionalni razvoj se ni uresničevalo, vendar meni, če se bomo o tem pogovarjali tudi v državnem zboru, se bom slišalo. Vedeti moramo, da županov več ni v državnem zboru, zato je tam tudi manj teh vsebin v obravnavi. Kazalniki- kaj je razvitost? V letu 2017 je bila izdelana SRS. Zakon definira razvoj regij, financiranje je iz evropskega vira. Kako v bodoče? Bo MKRR povezoval ukrepe posameznih resorjev? Ali se bo MKRR ukvarjal s pripravo ukrepov ali izvajanju razpisov? Opozoril je na dnevne migracije- kadri, ki delajo na regionalnem razvoju, bi lahko delali v regiji. Dober primer je ideja od delu na daljavo v Primorski regiji.

Stanko Ivanušič, župan občine Razkrižje, ZOS: že leta 2021 je podal pobudo o nujnih spremembah ZSSRR. Bila je soglasno sprejeta, ampak ni bilo premika. Pohvalil je ministra Jevška, ki je dal besedo, da bomo šli v spremembo zakona. Podal je primer občine Razkrižje, ki ne spada v OPO zaradi razvitosti, vendar poziva k nadaljnji razpravi.

Ivana Štrkalj MO KP, ZMOS: predlagajo prenos pristojnosti iz državnega na regijsko raven. Prav tako predlagajo razvoj v smeri mobilnosti, kadri naj ostanejo v RRA in pridobivajo dodatna znanja. Podpirajo regijske strategije, pogrešajo pa akcijske načrte in časovnice izvedbe. Državni projekti so premalo definirani, ne vedo kdaj bodo izvajani in zaključeni, zato težko načrtujejo regijske projekte. Razlike IRO so manjše, morda je potrebno definicijo IRO spremeniti- katere kazalnike imamo? Pogrešajo bolj celovit pogled, DRR, CTN, CLLD in državne razpise (integrala). V RRA pričakujejo znanje za prijave na vse razpise. Skrbniki razvojnih regij naj bi bili bolj objektivni pri pripravi poročil. Vključiti raziskave, znanost, NVO, spodbujati razvoj gospodarstva. Medresorsko usklajevanje: potrebno je razmišljati tudi o akcijskih načrtih, ne le strategijah.

Bojan Kar, RRA Pomurje, GIZ RRA: GIZ je uskladil gradiva, predloge za spremembo ZSSRR in jih poslal na MKRR. Ugotovili so, da sprememb ni tako veliko, zakon ni slab, problem je, ker ga ne uresničujemo. Opozoril je na uresničevanje endogenih potencialov regij, angažirajo vse deležnike, na koncu pa ni finančnih sredstev za njihove programe. RRP morajo podpirati razvoj regij, ne pa vsi kolesarke, kanalizacijo ipd. Pričakuje več domišljije na ministrstvih. Glede vloge in nalog RRA-jev meni, da ni potrebe po spremembi organiziranosti v regijah, potrebno je razmisliti o nalogah RRA-jev (18. in 19.čl.). Kot direktor RRA Pomurje ugotavlja razlike v prihodkih prebivalstva med regijami, opozoril je, da so še vedno razlike med regijami.

Dr. Franc Trček, MKRR: razlike obstajajo, ustavi se nam pri prioritetah. Opozoril je na komunikacijo med politiki, uradniki in stroko. Kazalniki: najprej se je potrebno vprašati, kaj želimo meriti, nato določimo kazalnike. Vprašanje delitve sredstev med regijami: kako gledamo na razlike in nerazvitost? Ali je to infrastruktura, naselitev ali kaj drugega? Katero primarno infrastrukturo nudimo v državi in kaj specifično v regiji? Ocenjuje, da je urbana Slovenija bolj ruralna kot urbana in potrebujemo novo ruralno-urbano partnerstvo, začenši z razmislekom o nezadostni samooskrbi Slovenije.

. V RRA je potrebna kadrovska okrepitev, tudi kroženje kadrov med regijami, akademsko sfero in politiko.

Dr. Štefan Čelan, ZRS Bistra Ptuj: dr. Bučar je naredil napako- ob osamosvojitvi je ponavljal, da je politika demokratična pravica, ne stroka. Rezultati se kažejo na lokalne nivoju, birokracija zavaruje sebe. ZSSRR je dodatni finančni vir ob financiranju občine. Zato se je potrebno potruditi z zagotovitvijo sistemskega financiranja na podlagi ZSSRR. Ponovno opozori na 4.člen ZSSRR, če bo 4.člen ostal v zakonu, naj se doda zaveza o znesku financiranja skladnega regionalnega razvoja, v % BDP ali absolutnem znesku. Ohranjati je potrebno različnost med regijami, to nas bogati. Kazalniki so pomembni za razvoj. Sedanja regionalna politika deluje po diktatu EK in ne podpira endogenosti.

Zaključki:

1. RRA in razvojne strategije moramo krepiti, zagotoviti moramo dovolj virov za zaposlovanje ustreznega kadra, regijam se dodeli določena kvota finančnih sredstev za uresničitev njihovega RRP. Če želimo to vpeljati v prakso bo potrebno sodelovanje med razvojnimi regijami in ministrstvi.
2. Pomembna je vloga kohezijskih regij, vzpostaviti je potrebno izboljšan način plasiranja finančnih sredstev v regijo in narediti korak naprej- npr. kot pri CTN. Kako to zapisati v zakon je naloga stroke in uradnikov. Politika je umetnost možnega, politika je sklepanje kompromisov.
3. Od vseh deležnikov v razpravi se pričakuje, da naredijo »svojo domačo nalogo«. Ko bomo opredelili besedilo in pripravili predlog spremembe Zakona, bomo morali vsi stati za tem. Tudi župani.
4. Pisane pobude se naj posredujejo na MKRR.
5. Na spletni strani MKRR bomo objavljali informacije o poteku sprememb Zakona, prav tako bomo objavili vse prispevke.

Zapisala:

mag. Vlasta Stojak, MKRR